กรมชลประทาน ถอดบทเรียนเตรียมรับมือน้ำหลากภาคเหนือ ย้ำไม่ประมาท ติดตามสถานการณ์น้ำใกล้ชิดและต่อเนื่อง
นายประพิศ จันทร์มา อธิบดีกรมชลประทาน เปิดเผยถึงความคืบหน้าการบริหารจัดการน้ำฤดูฝน ปี 2564 พื้นที่ภาคเหนือ ในเขตสำนักงานชลประทานที่ 1 ครอบคลุม 3 จังหวัด ประกอบด้วย เชียงใหม่ ลำพูน แม่ฮ่องสอน และสำนักงานชลประทานที่ 2 ครอบคลุม 4 จังหวัด ได้แก่ เชียงราย ลำปาง พะเยา น่าน ว่ากรมชลประทานได้สรุปบทเรียนแนวทางการบริหารจัดการน้ำและการคาดการณ์สถานการณ์น้ำของสำนักงานชลประทานที่ 1 และ 2 ซึ่งได้เน้นย้ำให้บริหารจัดการน้ำตามมาตรการบริหารจัดการน้ำในช่วงฤดูฝนปี 2564 ควบคู่ไปกับการเก็บกักน้ำในอ่างเก็บน้ำให้มากที่สุด เพื่อใช้เป็นน้ำต้นทุนในหน้าแล้งปีหน้า 2565 รวมทั้งตรวจสอบความมั่นคงของอาคารชลประทานให้มั่นคงปลอดภัย พร้อมทั้งเตรียมเครื่องจักรเครื่องมือที่มี รวมทั้งสำรองไว้ เพื่อให้สามารถพร้อมใช้งานได้ทันทีหากเกิดเหตุ และย้ำให้เจ้าหน้าที่ปฏิบัติงานด้วยความไม่ประมาทแม้ปัจจุบันทุกฝ่ายได้เตรียมพร้อมรับสถานการณ์น้ำหลากที่อาจเกิดขึ้นไว้แล้ว เพื่อลดผลกระทบที่จะเกิดขึ้นกับพื้นที่ชุมชนและพื้นที่เศรษฐกิจให้มากที่สุดด้านนายทวีศักดิ์ ธนเดโชพล รองอธิบดีกรมชลประทาน กล่าวว่า ได้กำชับให้เจ้าหน้าที่ติดตามประกาศจากกรมอุตุนิยมวิทยาอย่างใกล้ชิดและต่อเนื่อง ตามข้อสั่งการของ พลเอก ประยุทธ์ จันทร์โอชา นายกรัฐมนตรี เพื่อนำมาวิเคราะห์ปริมาณน้ำฝนและสถานการณ์น้ำได้แม่นยำ ซึ่งจะทำให้สามารถบริหารจัดการน้ำได้อย่างมีประสิทธิภาพ ช่วยลดผลกระทบที่จะเกิดขึ้นต่อทรัพย์สินของประชาชนให้มากที่สุด